POLAR ออก TSR- POLAR-W4 แจกผู้ถือหุ้นเดิม
POLAR ออกใบแสดงสิทธิในการซื้อหุ้นเพิ่มทุนที่โอนสิทธิได้ (TSR) แจกผู้ถือหุ้นเดิม พร้อมออก POLAR-W4 จำนวน 1.7 หมื่นล้านหน่วย แจกผู้ถือหุ้นเดิมอัตราส่วน 3:1
18 ม.ค. 2559

บริษัท โพลาริส แคปปิตัล จำกัด (มหาชน) ระบุว่า คณะกรรมการบริษัทที่ประชุมเมื่อวันที่ 15 มกราคม 2559 เห็นชอบให้นำเสนอต่อที่ประชุมผู้ถือหุ้น เพื่อพิจารณาอนุมัติการออกใบแสดงสิทธิในการซื้อหุ้นเพิ่มทุนที่โอนสิทธิ (Transferable Subscription Rights “TSR”) ให้แก่ผู้ถือหุ้นเดิมตามสัดส่วนการถือหุ้น (Right Offering) จำนวนไม่เกิน 42,574,758,600 หน่วย โดยไม่คิดมูลค่า ในอัตราส่วนหุ้นสามัญเดิม 1 หุ้น ได้รับการจัดสรร TSR 5 หน่วย 
โดยคณะกรรมการพิจารณาแล้วว่าการออกและเสนอขาย TSR ดังกล่าวเป็นการออกและเสนอขายให้เฉพาะผู้ถือหุ้นเดิมทุกรายเท่านั้น โดยเป็นการเพิ่มทางเลือกให้แก่ผู้ถือหุ้นมากขึ้น กล่าวคือ ผู้ถือหุ้นที่มีข้อติดขัดไม่สามารถจองซื้อหุ้นเพิ่มทุนของบริษัทได้ จะยังสามารถได้รับผลตอบแทนเพิ่มขึ้น โดยการขายสิทธิ TSR ในตลาดหลักทรัพย์ ในกรณีที่ผู้ถือหุ้นไม่ประสงค์จะขาย TSR ดังกล่าว ผู้ถือหุ้นรายนั้นก็จะยังคงสามารถใช้สิทธิจองซื้อหุ้นเพิ่มทุนของบริษัทได้ตามปกติเหมือน RO โดยไม่มีการเสียสิทธิแต่อย่างใด ในขณะเดียวกันในส่วนของบริษัทเองก็คาดว่าจะสามารถระดมทุนได้ตามจานวนที่ต้องการด้วย
ทั้งนี้กำหนดให้วันที่ 1 กุมภาพันธ์ 2559 เป็นวันกำหนดรายชื่อผู้ถือหุ้นที่มีสิทธิได้รับการจัดสรรใบแสดงสิทธิในการซื้อหุ้นสามัญที่โอนสิทธิได้ (Record Date) และให้รวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์และตลาดหลักทรัพย์ฯ พ.ศ. 2535 (รวมทั้งที่ได้มีการแก้ไขเพิ่มเติม) โดยวิธีปิดสมุดทะเบียนพักการโอนหุ้น ในวันที่ 2 กุมภาพันธ์ 2559 การให้สิทธิรับการจัดสรรใบแสดงสิทธิในการซื้อหุ้นสามัญที่โอนสิทธิได้ของบริษัทยังมีความไม่แน่นอน เนื่องจากต้องรอการอนุมัติจากที่ประชุมผู้ถือหุ้น
ขณะเดียวกันยังเห็นชอบให้นำเสนอต่อที่ประชุมผู้ถือหุ้น เพื่อพิจารณาอนุมัติการออกใบสาคัญแสดงสิทธิที่จะซื้อหุ้นสามัญของบริษัท รุ่นที่ 4 (POLAR-W4) จำนวน 17,029,903,440 หน่วย เพื่อขายให้แก่ผู้ถือหุ้นเดิมของบริษัทตามสัดส่วนการถือหุ้น (Right Offering) อัตราส่วน 3 หุ้นเดิม : 1 หลักทรัพย์แปลงสภาพ โดยไม่คิดมูลค่า กรณีมีเศษของใบสาคัญแสดงสิทธิเหลือจากการคำนวณตามอัตราส่วนการจัดสรรใบสำคัญแสดงสิทธิดังกล่าว ให้ตัดเศษดังกล่าวทิ้งทั้งจำนวน